google/wiki40b huggingface dataset:
Fylkesvei 7504

Fylkesvei 617 (Fv617) går mellom Finnvika og Nordfjord i Sørfold kommune i Nordland. Veien er 3,6 km lang.
Veien er den naturlige adkomstveien til Rago nasjonalpark.
Mungofamilien

Beskrivelse

Mungoene er små rovpattedyr, som i lengde varierer fra ca. 23 cm til ca. 75 cm. De veier normalt fra i underkant av 1 kg til ca. 5-6 kg. De fleste artene i denne familien er fra brun til gråbrune eller grå i fargen. Noen arter har stripemønster, men de fleste er tilnærmet ensfargede. Bare noen få arter har ringmønster på halen. De har vanligvis forholdsvis små hoder med spisse snuter og små runde ører. Skallen er vanligvis lang og flat.
Mungoene spiser en variert rovdyrkost som består av bl.a. små pattedyr, krypdyr, fugler, krabber, fisk, insekter og egg. Noen arter spiser også frukt og bær og annet vegetabilsk føde. Noen arter er selskaplige og lever i store flokker på opp mot 50 dyr, mens andre for det meste lever i ensomhet utenom paringstiden.
Mungoene er blant annet kjent for sitt umåtelige pågangsmot og sine evner som slangedrepere. De er ikke immune mot slangegift, slik mange tror, men har lynhurtige reflekser som setter dem i stand til å unngå å bli bitt.
Maksimilian Volosjin

Tidlig liv

Volosjin var født i Kiev i 1877. Han var elev i noen få år ved Polivanov og en skole på Krimhalvøya, hvor hans mor i 1893 kjøpte et stykke land i Koktebel. Etter gymnaset ble Volosjin student ved universitetet i Moskva under gjenoppstandelsen av den radikale studentbevegelsen i Russland.

Reiser

Volosjin foretok reiser i lengden og bredden av Russland, ofte til fots. I 1900 var han del av en ekspedisjon hvor han kartla ruten til Orenburg-Tasjkent-jernbanen.

Senere år

Senere i livet malte han akvareller. Mange av kunstverkene tilhører idag muséer over hele verden, mens andre finnes i private samlinger i Russland og andre land.
Den lille landsbyen Koktebel sørøst på Krimhalvøya der Volosjin bodde var en stor inspirasjon for ham, og innbyggerne minnes poeten. Fjellet Volosjin ble begravet på bærer hans navn. Huset han bodde i som nå er et museum, fortsetter å tiltrekke mennesker fra alle deler av verden. Husets eier tjente som vert til utallige poeter, kunstnere, skuespillere, vitenskapsmenn og vandrere.
Kontinentalcupen i skihopping for kvinner 2007/08

Kontinentalcupen i skihopping for kvinner 2007/08 ble arrangert i perioden 12. august 2007 – 3. mars 2008. Kontinentalcupen ble organisert av FIS (Det internasjonale skiforbundet). Den besto av 17 individuelle renn, hvorav 8 sommerrenn og 9 vinterrenn.
Skisser 2

Skisser 2 er et musikkalbum med Oral Bee, utgitt i desember 2008.
Sommeren med flyene

Sommeren med flyene (engelsk: Thunder and Lightnings) er en barnebok fra 1976  av den britiske forfatteren Jan Mark. Boka ble tildelt Carnegie Medal in Literature da den utkom. Den handler om to gutters opplevelse av å bo nær en RAF-basen Coltishall ved Norwich, og om et begynnende vennskap. Boka er inspirert av Marks eget bosted nær den samme jagerflybasen. Handlingen er lagt til sommeren 1974, da RAF faset ut flytypen Lightning, og tok i bruk Jaguar. 
Handlingen begynner med at Andrew Mitchell flytter med sin familie til Tiler's Cottage i Pallingham ved Polthorpe i East Anglia. Han begynner i sin nye klasse to uker før sommerferien, og blir kjent med Victor Skelton i nabohuset. Guttene bruker sommerferien til å besøke RAF-basen. Victor er skuffet over at hans gamle favorittfly Lightning skal forsvinne. Boka blir særlig vurdert høyt på grunn av forfatterens fine forståelse for hvordan barns vennskap uttrykker seg.
Boka var Marks debutbok; den ble skrevet til en debutantkonkurranse i regi av Penguin forlag og avisen The Guardian. Boka utkom på norsk i 1979, oversatt av Peder Skogaas.
Vistahm av Persia

Bakgrunn og tidlig liv

Vistahm og hans bror Vinduyih var sønner av Sjahpur og tilhørte Ispahbudhan-familien, en av de sju partiske aristokratiske familiene i Sasanideriket («De sju hus»). Ispahbudhan-familien nøt særlig stor respekt og hadde nærmest status som partnere til sasanidene, kongefamilien. Vistahms far Sjahpur innehadde den viktige posisjonen som «spahbed» (hærsjef) for Sawad-regionen, imperiets sørvestlige region (området ved Mesopotamia). Sasanideriket hadde totalt fire spahbed. En søster av Vistahm ble gift med kong Hormizd IV (regjerte 579-590), og hun ble mor til den etterfølgende kong Khosrau II.
På slutten av Hormizd IV’s regjeringstid forverret forholdet seg mellom kongen og adelsfamiliene, og det førte til at Sjahpur ble drept og Vistahm arvet farens embede som spahbed. Hormizds forfølgelse av adelen førte til en oppstand under ledelse av general Bahram Chobin som marsjerte mot hovedstaden Ktesifon. Vistahm flyktet, hans bror Vinduyih ble fengslet, men klarte åpenbart også å flykte. Kort tid etter, i 590, ledet de to brødrene et palasskupp hvor kong Hormizd ble blindet og deretter drept. Hans sønn Khosrau II ble så utropt til konge. De nye makthaverne klarte imidlertid ikke å stoppe Bahram Chobin som inntok Ktesifon. Vistahm og Vinduyih organiserte en flukt for Khosrau til Iransk Aserbajdsjan (en nordlig provins i daværende Perserriket).
Tidlig i 591 returnerte Khosrau med en stor militær styrke bestående av tropper fra Østromerriket supplert med 12 000 armenske kavallerister og 8 000 mann fra den iransk-aserbajdsjanske provinsen organisert av Vistahm. Hæren gikk mot Ktesifon og påførte Bahram Chobin et knusende nederlag i et slag ved Blarathon. Khosrau ble deretter gjeninnsatt på kongetronen.

Ettermæle

Den mektige Ispahbudhan-familien beholdt sin posisjon på tross av Vistahms opprør. Vistahm ble etterfulgt som spahbed (militær øverstkommanderende) i den østlige delen av riket av sin nevø Farrukh Hormizd, en prins i regionen Adurbadagan. Farrukh Hormizd, som var sønn av Vistahms bror Vinduyih, forsøkte senere, under borgerkrigstilstanden rundt 630, å gjennomføre statskupp, men ble drept i 631.
Vistahms to sønner, Vinduyih og Tiruyih, og en annen av hans nevøer, Narsi, var militære ledere under de første konfrontasjonene med de muslimske araberne i 634.
Bastam (avledet av Bistam eller Vistahm) er fortsatt i dag navnet på en by i det nordøstlige Iran som i tradisjonen sies å være grunnlagt av Vistahm.
Seneca den yngre

Verker

Verker tilskrevet Seneca omfatter et dusin filosofiske essayer, et hundre tjuefire brev som handler om moralske emner, ni tragedier, en satire og et essay om meteorologiske emner. Et av de tragedier som er blitt tilskrevet ham, Octavia, har dog blitt forsøksvis tilskrevet en annen forfatter og hans forfatterskap til Herkules på Oeta har blitt betvilt.
Seneca benyttet en poengtert retorisk stil. Hans skrifter var innenfor de tradisjonelle temaene til stoisk filosofi; universet er styrt for det beste av et rasjonell forsyn; tilfredshet er oppnådd best gjennom et enkelt, uforstyrret liv i henhold til naturen og plikten overfor staten; menneskelig lidelse må bli akseptert og har en nyttig effekt på sjelen; studier og lærdom er viktig. Han framhevet praktiske skritt som leseren kunne benytte for å møte livets problemer med. I særdeleshet betraktet han det som viktig å konfrontere sin egen dødelighet. Diskusjonen om hvordan å tilnærme seg døden dominerer mange av hans brev.
Nord-Sel

Nord-Sel (også kalt Sel) er et tettsted i Sel kommune i Oppland, og ligger ved Lågen i Gudbrandsdalen, omtrent 13 kilometer fra kommunesenteret Otta. Dovrebanen går gjennom Nord-Sel på vestsiden av Lågen og betjente tidligere Sel stasjon, og Europavei 6 går på østsiden av Lågen. Nord-Sel kirke ligger på Nord-Sel.
Nord-Sel var tidligere kommunesenter i Sel kommune, men etter at Dovrebanen kom og Otta stasjon ble gjort til knutepunkt mot Ottadalen og videre vestover, overtok Otta som kommunesenter.
I Sigrid Undsets romanserie om «Kristin Lavransdatter» er hovedpersonens oppvekst lagt til Jørundgard på Nord-Sel. Det er spilt inn film på gården. Årlig arrangeres teateroppsetningen «Kristinspelet» der.
Dansefestivalen er et stort arrangement som blir arrangert på Nord-Sel. Den er også den største av sitt slag i Norge.￼
Tysk Røde Kors' hederstegn

Design

Medaljen er utført som et kors med hvit emalje på begge sider og en tynn gullkant. Fra 1922 til 1934 var det på advers en sort sirkel i senter hvor teksten «Deutsches Rotes Kreuz» (Tyske Røde Kors) sto inni, og med et rødt kors inni sirkelen. I perioden 1934 til 1937 ble emblemet byttet ut med en sort ørn, med et skjold med et rødt kors, på brystet. Fra 1937 til 1939 fikk ørnen en krans med hakekors inni, i klørne. Reversen på alle utgavene er helt hvit. Medaljebåndet er rødt med hvite striper på sidene. I 1939 ble utmerkelsen avskaffet og frem til 1945 erstattet av Sosialtjenestemedaljen.
8. mai 1953 ble Tysk Røde Kors' hederstegn gjeninnført. Medaljen er lik den opprinnelige medaljen, men med en laurbærkrans istedenfor tekst i den sorte ringen. 1. klasse av denne har gullkrans og gullstriper ved siden av de hvite stripene i båndet, mens på 2. klasse er disse i sølv.
Hold Brillan

Hold Brillan er en norsk tegneseriefigur skapt og tegnet av Christopher Nielsen. Figuren dukket første gang opp i den siste tegneseriehistorien med Gutta fra Calcutta, «Bøgdatour». Historien ble først utgitt i musikkavisa Rock Furore i 1992. Senere ble den  trykt og utgitt i tegneseriealbumet Homo Norvegicus (side 150 – 154) i 2000. 
Hold Brillan opptrer også som bifigur i animasjonsfilmen Slipp Jimmy fri. Pr 2012 er Hold Brillan en av fire norske tegneseriefigurer som er utgitt på frimerke.
I tillegg til å være trønder og Rosenborg-tilhenger, er figuren «Hold Brillan» en udannet og voldelig xenofobisk misogynist. Han heter egentlig Julius, men har oppnavnet sitt fra at han stadig vekk ber kompisene om å holde brillene hans når han skal slåss.  
Hold Brillan har også en mykere side, som viste seg alt i den første fortellingen han var med i. Selv om bandet Gutta fra Calcutta var vettskremt, framførte det «Love Me Tender», noe som fikk ham på gråten. Da han ved en misforståelse kom til å ta en innvandrerkvinne i forsvar under et opphold i Oslo, ble han også oppriktig rørt da moren hennes takket ham.
Hold Brillan har også en søster som er helt lik ham. Hun giftet seg med en muslim i Oslo, og broren med vennefølge besøkte dem der. Det viser seg  at det er hun som styrer husholdet, mens mannen er totalt nervevrak.
Serien har ifølge Nielsen en satirisk dimensjon hvor det er FrP som får unngjelde.
Masasi lufthavn

Masasi lufthavn (IATA: XMI, ICAO: HTMI) i det sydlige Tanzania betjener Masasi. Den ligger vest for Masasi by.
Giuseppe Mercalli

Liv og virke

Etter sin prestevielse studerte Mercalli geologi under Antonio Stoppani. Han ble professor ved presteseminarene i Milano og Domodossola. I 1892 kom han til universitetet i Catania, der han underviste i mineralogi og geologi, og i 1892 til universitetet i Napoli swe han underviste i vulkanologi. Fra  1911 til 1914 var han leder for Vesuvobservatoriet ved Napoli.
I 1889 utkom Mercallis bok om verdens aktive vulkaner. Mercalli utviklet i 1902 en skala for måling av jordskjelvstyrker, som han publiserte i 1903, og en kategorisering av vulkanutbrudd.
Mykineshólmur

Mykineshólmur er en holme på Færøyene, beliggende på vestspissen av Mykines. Holmen er øygruppens vestligste landfaste punkt.
Holmen er skilt fra Mykines ved det smale sundet Holmgjógv, men tilgjengelig til fots via en 35 meter lang bro. Det finnes en fyrlykt på holmen.
Holmen er med sine 45 hektar Færøyenes nest største etter Tindhólmur.
Tuvalus flagg

Tuvalus flagg ble tatt i bruk da landet fikk sin uavhengighet i 1978, etter utskillelsen fra Gilbertøyene i 1976. Det har lyseblå duk med ni gylne stjerner. Storbritannias flagg vises i øverste venstre hjørne av flagget. Det tidligere flagget (med Gilbertøyene) var også basert på det britiske, men med riksvåpenet.
Stjernene representerer de ni øygruppene som Tuvalu består av. I 1995 ble flagget erstattet av et nytt flagg som ikke var basert på det britiske flagget. Innbyggerne likte imidlertid ikke det nye flagget, de følte at det var et steg i retning av å skifte ut det populære britiske monarkiet med en republikk. Det gamle flagget ble igjen tatt i bruk i 1997, med bare små endringer.
Brûleurs de Loups

Brûleurs de Loups  (offisielt navn: Grenoble Métropole Hockey 38) er en fransk ishockeyklubb fra Grenoble, grunnlagt i 1963 og kontinuerlig siden 2000-01 sesongen i Ligue Magnus.
Klubben spiller sine hjemmekamper i Pôle Sud (3496 sitteplaser).
Budgie

Budgie er et fritt og åpent skrivebordsmiljø som opprinnelig ble utviklet for den uavhengige linuxdistribusjonen SolusOS, som var en fortsettelse av distribusjonen Evolve OS. Etterhvert har den også blitt støttet av Arch Linux og Ubuntu Budgie. Første versjon ble lansert 7. desember 2013.
Budgie er utviklet ved hjelp av GTK+, liksom GNOME, men fra og med versjon 11 vil den bli skrevet i Qt.  
Siste versjon er versjon 10.2.9 som ble lansert 16. desember 2016.
Telemark ingeniørhøgskole

Telemark ingeniørhøgskole var en høgskole for ingeniørutdanning, etablert i 
Porsgrunn i 1884 under navnet Skiensfjordens Skole – Uddannelse af mekaniske Arbeidere. Skolen ble i 1994 fusjonert inn i Høgskolen i Telemark.
Skolen fikk etter en tid navnet Skiensfjordens tekniske fagskole. Skolen hadde fra først lokaler på Osebakken, og flyttet i 1972 inn i lokalene på Kjølnes, samtidig som skolen fikk navnet Telemark tekniske skole. Inntil 1972 hadde skolen utdannet teknikere, fra 1972 ble det også utdannet ingeniører. 
Fram til 1977 var ingeniørutdanningen og teknikerutdanningen samlet i Telemark tekniske skole under fylkeskommunens eierskap. I 1977 ble Telemark tekniske fagskole etablert og var fylkeskommunens ansvar. I 1978 ble ingeniørutdanningen statens ansvar og fikk navnet Telemark ingeniørhøgskole. Sivilingeniørutdanningen i Telemark ble etablert som egen enhet med eget styre i 1988 og slått sammen med Telemark ingeniørhøgskole i 1992. I 1994 ble Telemark ingeniørhøgskole en avdeling i den nyetablerte Høgskolen i Telemark.
Oedipovalgus

Levevis

Larven utvikler seg i morken ved. De voksne billene kan finnes på blomster, ofte flere sammen.

Utbredelse

Slekten er utbredt i tropisk Afrika.
TILT

TILT Kortfilmfestival er en festival for film-/videointeressert ungdom mellom 13 og 22 år fra Oslo og omegn. Festivalen ble arrangert for første gang i 2005 og arrangeres hvert år i Trikkehallen på Kjelsås.
Det deles ut priser i tre kategorier: Ettminnutere, Musikkvideo og Kortfilmer opp til 10 minutter.
Alle påmeldte filmer blir vist og vurdert av en kompetent fagjury.

2005

Beste ettminutter – Makt i media og meg

Beste musikkvideo – Breaking beats

Beste kortfilm – Illumini le piccole cose

2006

Beste musikkvideo – Everytime

Beste kortfilm – Dødstjernet

2007

Beste kortfilm – En effektiv verden

2009

1. Plass – Edvard Gjessing – EGIL

2. Plass – Kenneth Andre Bettum Gjettum – AFTENFRYD

3. Plass – Marianne Braastad / ET LIV UTEN RYTME
Publikumspris – Erika Calmayer / TYKT OG TYNT
Josef Kriehuber

Liv og virke

Josef Kriehuber fikk den første tegneundervisningen av sin bror Johann Kriebuber, og ble allerede som trettenåring tatt opp i tegneklassen ved det keiserlige akademi i Wien, der han studerte under Hubert Maurer. Fra 1818  til 1821 var han med fyrst Sanguszko til Polen som tegnelærer.
For å skaffe penger til livsopphold og studier ved akademiet i Wien, ble han en av de flittigste litografene ved forlaget Trentsensky. De første portrettene i denne nye trykketeknikken kom i 1826, og i tiårene etter ble Kriehuber den mest etterspurte og best betalte portrettør i Wien. Suksessen kan komme av at han hadde et mesterlig evne til å framstille menn mer betydelige enn de var i virkeligheten – og kvinner vakrere. 
I 1860 ble han som første kunstner i Østerrike tildelt Frans Josef-ordenen, men stjerna hans sank etter hvert som fotografiet ble vanligere, og de siste leveårene var preget av fattigdom og mangel på oppdrag. Han døde i hjembyen Wien 30. mai 1876 og fikk en æresgrav på Wiener Zentralfriedhof (11-2-49).
Betydelige samlinger av Kriehubers verk befinner seg i den grafiske samlingen i Albertina i Wien og ved portrettsamlingen i Østerrikes nasjonalbibliotek. I 1889 ble en gate i Wien-Margareten oppkalt etter ham.
Kriehubers sønn, Friedrich Kriehuber, var også tegner og litograf.

Verk

Kriehubers rundt 3 000 portrettlitografier og noen hundre akvareller gir et interessant tidsbilde av miljøet i Wien. Praktisk talt alle betydelige personligheter fra denne tiden ble portrettert av Kriehuber, eksempelvis Franz I av Østerrike, Metternich, Josef Radetzky, Franz Grillparzer, Ferenc Gyulay, Johann Nestroy, erkehertug Johann av Østerrike, Friedrich Halm, Friedrich Hebbel, Hammer-Purgstall, Franz Schubert, Anton Diabelli, Robert Schumann, Giacomo Meyerbeer, Carl Czerny, Franz Liszt, Sigismund Thalberg, Ole Bull, Niccolò Paganini, Elias Parish Alvars, Fritz Reuter, Therese Krones, Fanny Elßler, Karl Ludvig av Østerrike, Sophie av Østerrike, Maria Louise av Østerrike, Johann Kaspar von Seiller, Stephan Endlicher, Ignaz von Seyfried, Moritz Gottlieb Saphir, Carl von Ghega, Wilhelm von Tegetthoff, Ferdinand Maximilian av Østerrike.
Skabbmidd

Utseende

Skabbmiddhunn er 0,4 mm lang.
Skabbmiddhann er 0,2 mm lang.

Levevis

Den borer seg inn i vertens hud og legger egg. Eggene klekker etter 3–10 døgn og blir til små larver som kryper rundt på hudoverflaten der de gradvis utvikles til voksen midd, etter først å ha gjennomgått et nymfestadium. Derfra gjentar syklusen seg. Skabbmidd kan leve opp mot 3–4 uker.

Sykdomsspreder

Skabbmidd forårsaker hudsykdommen skabb hos mennesker. Når rødrev, og andre rovpattedyr blir angrepet kalles sykdommen som oppstår, reveskabb. Reveskabb smitter imidlertid også til andre dyr, som f.eks. andre hundedyr og kattedyr. Kjæledyr som smittes bør behandles av veterinær. Midden kan også forårsake intens kløe hos mennesker.
Mange andre midd angriper pattedyr og fugler på lignende vis. Et eksempel er midden Chorioptes bovis (familien Psoroptidae) som forårsaker haleskabb hos storfe.
Markgrevskapet Antwerpen

Markgrevskapet Antwerpen også kjent som mark Antwerpen var fra det 11. århundre navnet på området rundt byene Antwerpen og Breda. Det antas at markgrevskapet hadde sine røtter i Ottonenes politikk. Antwerpen var sammen med markgrevskapene Valenciennes og Ename, et militært bufferområde ved det tyske rikets vestgrense. På den andre siden av elven Schelde lå det franske kongeriket (det vestfrankiske riket).  Til å begynne med var markgrevskapet begrenset til områdene langs Schelde, noe som muligens kan komme overens med «de pagus Renensis». Etter at Ansfridus, den siste greven av gauet Toxandria, ble biskop av Utrecht i 994 skal også Taxandria ha blitt føyd til markgrevskapet.
Mark Antwerpen falt under hertugene av Nedre-Lotharingen så tidlig som i det 11. århundre, da keiser Henrik IV i 1076 utnevnte Godfried av Bouillon til markgreve. Etter at Godfried døde i 1101 fikk Henrik I av Limburg tittelen, han gjeninnførte betalingen av tiende til kirkene i Antwerpen som Godfried av Bouillon hadde fjernet. I 1106 ble hertugdømmet, og dermed også markgrevskapet Antwerpen gitt til Godfried I av Leuven (se liste over grever av Leuven og hertuger av Brabant). Grevene av Leuven fikk forøvrig råderett av herren til Breda over Leuven. Dirk VII, greve av Holland, gjorde også krav på Breda, men i 1200 ble byen definitivt lagt under hertugdømmet Brabant. Tittelen markgreve eller marki av Antwerpen var en embtstittel, som hørte til hertugdømmet av Nedre-Lotharingen, for hertugene av Brabant. Likevel viste de til denne for å bli tilkjent tittelen markgreve av det Det hellige romerske rike (marchio Sancti Emperii) i adelsprotokollen.
I 1549 utstedte keiser Karl V en pragmatisk sanksjon som anga margrevskapet Antwerpen som et separat område innen de sytten nederlandske provinsene. Denne delen av sanksjonen ble endret tilbake etter en stund, og Antwerpen ble på nytt sett som en del av Brabant. 
Etter åttiårskrigen forble Breda en del av Staats-Brabant (De forente Nederlandene), mens Antwerpen falt tilbake i spanske hender, se beleiringen av Antwerpen (1584-1585).  
Etter at markgrevskapet Antwerpen hadde mistet distriktet Breda, drostskapet Bergen op Zoom og Steenbergen, var det tre byer og syv distrikter med tilhørende områder som utgjorde Antwerpen. Byene var Antwerpen, Lier og Herentals. Herentals var samtidig et distrikt, ved siden av de seks andre: Land van Arkel, drostskapet Geel, Hoogstraten, Land van Rijen, Turnhout og drostskapet Zandhoven.
Mer enn to hundre år senere, under den franske okkupasjonen ble markgrevskapets områder delt inn i  departementet Deux-Nèthes (ned. Twee Neten).
Kanalrennet 2018

Kanalrennet 2018 var et rulleskirenn som ble arrangert 1. juli 2018, i Lunde i Telemark, som en del av Sommarland skifestival. 
Kanalrennet er i klassisk stil, og det ble arrangert løp på 25 og 50 km, der eliteutøverne deltok i 50 km.
KaeilOS

KaeilOS er en Linuxdistribusjon for innebygde systemer. Distribusjonen er basert på Debian, og blir utviklet av det italienske selskapet KOAN. Distribusjonen kjører på ARM og x86.
Første versjon ble lansert i januar 2000. Siste versjon er 4.2.1 og ble lansert i juli 2011.
Strångsjö

Strångsjö er et tettsted i Katrineholm kommune i Södermanlands län i Södermanland i Sverige. I 2010 hadde tettstedet 365 innbyggere. Strångsjö ligger cirka 11 kilometer sør for Katrineholm
Eugenius IV

Liv og virke

Condulmaro tilhørte en venetiansk kjøpmannsfamilie. På morssiden var han nevø til pave Gregor XII. Han trådte tidlig inn i St. Georgs-klosteret i hjembyen og ble augustiner. 
I 1407 ble han utnevnt av sin onkel til biskop av Siena, men kunne på grunn av sin unge alder ikke etablere seg på denne bispestolen. Allerede året etter, i 1408, ble han kardinalprest til kirken San Clemente i Roma og dermed var han en av daværende fire kardinalnepoter. Han var også samt pavelig legat til Ancona og Bologna.
Den innsats for fornyelsen av byen Roma som hans forgjenger pave Martin V hadde begynt på, fortsatte han. Billedhuggeren Antonio Averlino, kalt Filarete, skapte en mektig bronsedør for Eugenius IV. Den er fortsatt Peterskirkens hovedport. For pavehoffet virket også malerne Antonio Pisanello, Jean Fouquet og Fra Angelico.
Yggdrasil (konferanse)

Yggdrasil er en årlig konferanse for digitale brukeropplevelser, interaksjonsdesign og teknologi. Konferansen er tverrfaglig og deltagerne er informasjonsarkitekter, interaksjonsdesignere, nettredaktører, webdesignere og beslektede fagfolk i private og offentlige virksomheter. Målet er å bidra til nyskapning, faglig utvikling og nettverksbygging.
Konferansen arrangeres av en programkomité bestående av frivillige fra bransjen, i regi av Den Norske Dataforening. Tidligere ble konferansen arrangert av faggruppene Brukervennlige IT-systemer (BITS), Forum for brukerdokumentasjon (FOBDOK) og Webkommunikasjon i Den Norske Dataforening.
Konferansene har et variert program med plenumsforedrag, workshops, minikurs, diskusjonsgrupper og prototypingskonkurranse.
Duane Arnold kjernekraftverk

Duane Arnold kjernekraftverk er et kjernekraftverk som produserer elektrisk kraft ved kysten av Cedar River ved byen Palo i Linn County, 13 km nordvest for Cedar Rapids i delstaten Iowa i USA. 
Kjernekraftverkets nåværende reaktor ble godkjent for igangsetting i 1975. Installert maksimal effekt i 2009 er 581-615 MW mens årsproduksjonen i 2007 var på om lag 4,52 TWh elektrisk kraft. 
Anlegget eies av FPL Energy. Det har en reaktor som er i operativ drift. Etter dagens konsesjoner skal reaktorens produksjon opphøre i 2014.
Sarifer

Utseende

Nokså store (ca. 35 millimeter), brune til brunsvarte trebukker. Antennene hos hannen er fjærformede (dvs. forgrenede til to sider), dette er ganske uvanlig hos trebukker. Pronotum er avrundet sekskantet med en pigg midt på hver sidekant, også en pigg ved forhjørnet som kan være ganske kort eller langt og krokformet. Dekkvingene er nesten parallellsidige med rettvinklede "skuldre" og tydelige lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Sør-Amerika, dessuten i Den dominikanske republikken.